b'\n_START_ARTICLE_\nVertimo atmintis\n_START_PARAGRAPH_\nVertimo atmintis (VA) (angl. translation memory, TM) \xe2\x80\x93 duomen\xc5\xb3 baz\xc4\x97s tipas, naudojamas programin\xc4\x97je \xc4\xafrangoje, padedan\xc4\x8dioje \xc5\xbemogui versti tekstus. Programos, naudojan\xc4\x8dios vertimo atmint\xc4\xaf, yra \xc5\xbeinomos kaip vertimo atminties sistemos (angl. translation memory systems, TMs)._NEWLINE_Vertimo atmintis yra da\xc5\xbeniausiai naudojama kartu su kita kompiuterio \xc4\xafranga bei i\xc5\xa1tekliais: su ma\xc5\xa1ininio vertimo sistemomis, terminologijos tvarkymo sistemomis, daugiakalbiais \xc5\xbeodynais, kokyb\xc4\x97s u\xc5\xbetikrinimo sistemomis ir kt._NEWLINE_Vertimo atmintis sudaryta i\xc5\xa1 teksto segment\xc5\xb3 originalo kalba ir j\xc5\xb3 vertimo \xc4\xaf kelias kitas kalbas. Tie segmentai gali b\xc5\xabti i\xc5\xa1d\xc4\x97styti blokais, paragrafais, sakiniais arba fraz\xc4\x97mis. Atskiri \xc5\xbeod\xc5\xbeiai yra termin\xc5\xb3 baz\xc4\x97s dalis ir d\xc4\x97l to nepriklauso vertimo atmin\xc4\x8diai._NEWLINE_Vertimo atmintis palengvina ir pagreitina darb\xc4\x85. Tyrimai parod\xc4\x97, kad didel\xc4\x97 dalis profesionali\xc5\xb3 vert\xc4\x97j\xc5\xb3 naudoja vertimo atmintis.\n_START_SECTION_\nVertimo atmin\xc4\x8di\xc5\xb3 naudojimas\n_START_PARAGRAPH_\nVA sistema originalo tekst\xc4\x85 (t. y. tekst\xc4\x85, kuris bus ver\xc4\x8diamas) suskaido \xc4\xaf segmentus ir tada ie\xc5\xa1ko toki\xc5\xb3 pa\xc4\x8di\xc5\xb3 arba pana\xc5\xa1i\xc5\xb3 segment\xc5\xb3 vertimo atmintyje. Sutampantys arba pana\xc5\xa1\xc5\xabs sakiniai yra pateikiami vert\xc4\x97jui kaip galimi vertimo vienetai. Vert\xc4\x97jas gali priimti si\xc5\xablom\xc4\x85 vertimo vienet\xc4\x85, pakeisti j\xc4\xaf nauju vertimu ar modifikuoti j\xc4\xaf taip, kad atitikt\xc5\xb3 original\xc4\x85. Naujas arba pakeistas vertimas papildo vertimo atmint\xc4\xaf._NEWLINE_Kai kurios VA sistemos ie\xc5\xa1ko tik visi\xc5\xa1k\xc5\xb3 atitikim\xc5\xb3 (angl. exact match); tai rei\xc5\xa1kia, kad jos gali rasti tik tuos teksto segmentus, kurie tiksliai atitinka segmentus esan\xc4\x8dius duomen\xc5\xb3 baz\xc4\x97je. Kitos VA sistemos naudoja apytikslio atitikimo (angl. fuzzy match) algoritmus tam, kad rast\xc5\xb3 pana\xc5\xa1ius segmentus, kurie pateikiami vert\xc4\x97jui su pa\xc5\xbeym\xc4\x97tais skirtumais._NEWLINE_Segmentus, kuriems nerastas atitikmuo, tur\xc4\x97s i\xc5\xa1versti pats vert\xc4\x97jas. \xc5\xa0ie naujai i\xc5\xa1versti segmentai \xc4\xafkeliami \xc4\xaf duomen\xc5\xb3 baz\xc4\x99, kur gal\xc4\x97s b\xc5\xabti naudojami vertimams ateityje, taip pat ir to segmento pasikartojimams dabartiniame tekste._NEWLINE_Vertimo atmintys geriausiai veikia labai tekstuose, kuriuose yra daug pasikartojim\xc5\xb3, pvz., techniniuose \xc5\xbeinynuose. Taip pat jie naudingi ver\xc4\x8diant pavienius segmentus seniau i\xc5\xa1verstame dokumente, pvz., ver\xc4\x8diant \xc5\xa1iek tiek pakeist\xc4\x85 ataskaitos versij\xc4\x85._NEWLINE_Tradici\xc5\xa1kai VA nelaikomos tinkamomis versti gro\xc5\xbeiniams tekstams d\xc4\x97l paprastos prie\xc5\xbeasties: juose yra ma\xc5\xbeai pasikartojim\xc5\xb3. Vis d\xc4\x97lto, kiti \xc4\xaf\xc5\xbevelgia VA naud\xc4\x85 net ir tekstuose su ma\xc5\xbeai pasikartojim\xc5\xb3, nes sukurti duomen\xc5\xb3 baz\xc4\x97s resursai yra naudingi konkordanso paie\xc5\xa1kai, nustatant tinkam\xc4\x85 termin\xc5\xb3 vartojim\xc4\x85, siekiant u\xc5\xbetikrinti kokyb\xc4\x99 (kad nelikt\xc5\xb3 tu\xc5\xa1\xc4\x8di\xc5\xb3 segment\xc5\xb3) ir per\xc5\xbei\xc5\xabros procesui supaprastinti (originalo ir ver\xc4\x8diamo teksto segmentai visada rodomi drauge).\n_START_SECTION_\nTMX\n_START_PARAGRAPH_\nTranslation Memory eXchange (TMX) suteikia galimyb\xc4\x99 vertim\xc5\xb3 teik\xc4\x97jams keistis vertimo atmintimis. Vert\xc4\x97j\xc5\xb3 bendruomen\xc4\x97je TMX buvo priimtas kaip geriausias b\xc5\xabdas importuoti ir eksportuoti vertimo atmintis. Dabartin\xc4\x97, 1.4b, versija leid\xc5\xbeia originalo ir vertimo kalbos dokumentus atkurti i\xc5\xa1 TMX duomen\xc5\xb3.\n_START_SECTION_\nTBX\n_START_PARAGRAPH_\nTermBase eXchange. \xc5\xa0is LISA standartas, per\xc5\xbei\xc5\xabr\xc4\x97tas ir perleistas kaip ISO 30042, leid\xc5\xbeia keistis detalia terminologine ir leksine informacija. TBX strukt\xc5\xabra paremta trimis ISO standartais: ISO 12620, ISO 12200 ir ISO 16642. ISO 12620 suteikia ai\xc5\xa1k\xc5\xb3 \xe2\x80\x9einformacini\xc5\xb3 kategorij\xc5\xb3\xe2\x80\x9c rinkin\xc4\xaf su standartizuotais pavadinimais, kurie atlieka informacijos element\xc5\xb3 tip\xc5\xb3 arba i\xc5\xa1 anksto nustatyt\xc5\xb3 reik\xc5\xa1mi\xc5\xb3 funkcij\xc4\x85. ISO 12200 (dar \xc5\xbeinomas kaip MARTIF) suteikia pagrind\xc4\x85 TBX \xc5\xa1erdies s\xc4\x85rangai. ISO 16642 (taip pat angli\xc5\xa1kai vadinamas Terminological Markup Framework) apima strukt\xc5\xabrinius terminologijos duomen\xc5\xb3 apra\xc5\xa1ymo kalb\xc5\xb3 metamodelius.\n_START_SECTION_\nUTX\n_START_PARAGRAPH_\nUniversal Terminology exchange (UTX) standartas sukurtas specialiai automatinio vertimo \xc5\xbeodynams, ta\xc4\x8diau j\xc4\xaf galima naudoti ir bendriems, visiems prieinamiems specializuotiems \xc5\xbeodynams. Itin paprastomis ir praktin\xc4\x97mis specifikacijomis pasi\xc5\xbeymin\xc4\x8dio UTX tikslas yra spartinti dalijim\xc4\x85si \xc5\xbeodynais ir j\xc5\xb3 pakartotin\xc4\xaf naudojim\xc4\x85.\n_START_SECTION_\nSRX\n_START_PARAGRAPH_\nSegmentation Rules eXchange (SRX) skirtas patobulinti TMX standart\xc4\x85 taip, kad b\xc5\xabt\xc5\xb3 galima efektyviau naudoti tarp aplikacij\xc5\xb3 pasidalytais VA duomenimis. Geb\xc4\x97jimas tiksliai apibr\xc4\x97\xc5\xbeti ankstesniame vertime naudotas segmentacijos taisykles gali padidinti pasiekiam\xc4\x85 programos veiksmingum\xc4\x85.\n_START_SECTION_\nGMX\n_START_PARAGRAPH_\nGILT rodikliai (angl. GILT metrics). GILT (globalizacija, internacionalizacija, lokalizacija ir vertimas) rodikliai susideda i\xc5\xa1 trij\xc5\xb3 dali\xc5\xb3: apimties rodikliams skirtos GMX-V, sud\xc4\x97tingumo rodikliams skirtos GMX-C, o kokyb\xc4\x97s rodiklius pateikia GMX-Q. Pasi\xc5\xablyti GILT rodikli\xc5\xb3 standartai turi apskai\xc4\x8diuoti kiekvienos GILT u\xc5\xbeduoties darbo kr\xc5\xabv\xc4\xaf ir kokyb\xc4\x97s reikalavimus.\n_START_SECTION_\nOLIF\n_START_PARAGRAPH_\nOpen Lexicon Interchange standartas. OLIF yra atvirojo kodo, su XML suderinamas standartas, skirtas keistis terminologiniais ir leksiniais duomenimis. Nors i\xc5\xa1 prad\xc5\xbei\xc5\xb3 buvo sumanytas kaip priemon\xc4\x97 keistis duomenimis tarp priva\xc4\x8di\xc5\xb3 automatinio vertimo leksikon\xc5\xb3, bet v\xc4\x97liau jis i\xc5\xa1pl\xc4\x97totas kaip ne toks specializuotas terminologini\xc5\xb3 duomen\xc5\xb3 main\xc5\xb3 standartas.\n_START_SECTION_\nXLIFF\n_START_PARAGRAPH_\nXML Localistion Interchange File Format (XLIFF) tikslas suteikti vien\xc4\x85 pakei\xc4\x8diam\xc4\x85 dokument\xc5\xb3 standart\xc4\x85, kur\xc4\xaf suprast\xc5\xb3 bet kuris lokalizacijos teik\xc4\x97jas. XLIFF yra vertimo industrijoje populiariausias XML formato duomen\xc5\xb3 apsikeitimo b\xc5\xabdas.\n_START_SECTION_\nTransWS\n_START_PARAGRAPH_\nTranslation Web paslaugos. TransWS tenkina poreik\xc4\xaf naudoti interneto paslaugas su lokalizacijos projektais susijusi\xc5\xb3 fail\xc5\xb3 ir \xc5\xbeinu\xc4\x8di\xc5\xb3 pateikimui bei paie\xc5\xa1kai. Tai yra detali dabartini\xc5\xb3 lokalizacijos proces\xc5\xb3 automatizavimo sistema, pasitelkianti internetines paslaugas.\n_START_SECTION_\nxml:tm formatas\n_START_PARAGRAPH_\nXML formato VA grind\xc5\xbeiamos teksto atminties konceptu, apiman\xc4\x8diu autoriaus ir vertimo atmint\xc4\xaf. XML-INTL \xc5\xa1\xc4\xaf teksto atminties standart\xc4\x85 perdav\xc4\x97 Lisa OSCAR.\n_START_SECTION_\nPO\n_START_PARAGRAPH_\nGettext Portable Object standartas. Nors da\xc5\xbenai nelaikomi VA standartu, Gettext PO dokumentai yra dvikalbiai ir lygiai taip pat naudojami vertimo atmintyse. PO paprastai susideda i\xc5\xa1 \xc4\xafvairi\xc5\xb3 atskir\xc5\xb3 fail\xc5\xb3 katalogo med\xc5\xbeio strukt\xc5\xabroje. Tarp \xc4\xafprastai \xc5\xa1iuos failus apdorojan\xc4\x8di\xc5\xb3 \xc4\xafranki\xc5\xb3 yra GNU Gettext Tools ir Translate Toolkit. Taip pat egzistuoja dar kelios programos, kurios PO failus apdoroja tarsi jie b\xc5\xabt\xc5\xb3 gryni originalo teksto failai.'